tttarun/llama2_hindi huggingface dataset:
चक्रवात, तटीय क्षेत्रों के लिये जोखिम उत्पन्न करने वाली प्राकृतिक आपदाओं के प्रकार हैं। चक्रवातों के निर्माण, विशेषताओं और प्रभावों पर चर्चा कीजिये। (250 शब्द)
उत्तर :
हल करने का दृष्टिकोण:
चक्रवात को संक्षिप्त रूप से परिभाषित करते हुए और यह बताते हुए कि वे तटीय क्षेत्रों के लिये किस प्रकार जोखिम उत्पन्न करते हैं, अपने उत्तर की शुरुआत कीजिये।
तटीय क्षेत्रों में चक्रवातों के निर्माण, विशेषताओं और प्रभावों पर चर्चा कीजिये।
परिचय:
चक्रवात, शक्तिशाली उष्णकटिबंधीय मौसम प्रणालियों से संबंधित हैं जो व्यापक विनाश का कारण बन सकते हैं तथा इनसे तटीय क्षेत्रों के लिये महत्त्वपूर्ण जोखिम उत्पन्न हो सकते हैं। समुद्र से निकटता के कारण विशेष रूप से तटीय क्षेत्र चक्रवातों के प्रभावों के प्रति संवेदनशील होते हैं। तेज हवाएँ, भारी वर्षा, तूफानी लहरें इन प्राकृतिक आपदाओं की विशेषताएँ हैं।
मुख्य भाग:
चक्रवातों का निर्माण:
जब गर्म, नम पवनें समुद्र से ऊपर की ओर उठती हैं तब चक्रवात बनता है। पवनों के ऊपर उठने से उसके नीचे एक कम दाब का क्षेत्र बन जाता है।
इसके बाद इस कम दाब वाले क्षेत्र की ओर आसपास के उच्च दाब वाले क्षेत्रों की ओर से पवनों का प्रवाह होता है। समुद्र के ऊपर ठंडी पवनों का यह समूह गर्म और नम हो जाता है तथा ऊपर की ओर इसका प्रवाह होता है जिससे एक और कम दाब का क्षेत्र विकसित होता है।
यह चक्र चलता रहता है और समुद्र से जल वाष्पित होने के परिणामस्वरूप पवन क्षेत्र में बादल बनते हैं जिससे एक तूफान प्रणाली का विकास होता है।
इस तूफान प्रणाली के घूर्णित होने से चक्रवात के केंद्र में आँख का विकास होता है। चक्रवात की आँख निम्न वायुदाब का क्षेत्र होता है।
विशेषताएँ:
1. वे बड़ी वायुराशियाँ कम दबाव वाले केंद्र के चारों ओर घूमती हैं।
2. इन्हें विभिन्न प्रकारों में वर्गीकृत किया जा सकता है जैसे कि अतिरिक्त उष्णकटिबंधीय, उष्णकटिबंधीय, उपोष्णकटिबंधीय आदि।
3. इनसे खराब मौसम की परिस्थितियाँ पैदा हो सकती हैं जैसे बादल, भारी वर्षा और तूफान।
4. उत्तरी गोलार्ध में इनका प्रवाह वामावर्त और दक्षिणी गोलार्ध में दक्षिणावर्त होता है।
5. इनका विकास भूमध्य रेखा के आसपास समुद्र के गर्म जल (27 oC) पर होता है।
तटीय क्षेत्रों पर प्रभाव:
तेज हवाएँ इमारतों, बुनियादी ढाँचे और वनस्पतियों के व्यापक विनाश का कारण बन सकती हैं।
भारी वर्षा से बाढ़ आती है, जिसके परिणामस्वरूप जीवन की हानि, संपत्ति को नुकसान और आवश्यक सेवाओं में व्यवधान हो सकता है।
तूफान से तटीय क्षेत्रों में बाढ़ आने के साथ निचले इलाके जलमग्न हो जाते हैं और तटरेखा का क्षरण होता है।
परिवहन और संचार प्रणालियों में व्यवधान से आपातकालीन प्रतिक्रिया और होने वाली क्षति के पुनर्बहाली प्रयासों में बाधा उत्पन्न होती है।
क्षतिग्रस्त विद्युत बुनियादी ढाँचे के कारण विद्युत् आपूर्ति वाधित होती है।
बाढ़ के कारण जल स्रोतों के दूषित होने से जलजनित रोगों का खतरा बढ़ जाता है।
लोगों का उनके घरों से होने वाला विस्थापन, अस्थायी या दीर्घकालिक विस्थापन के साथ संसाधनों पर अधिक दबाव का कारण बनता है।
निष्कर्ष:
चक्रवात, तटीय क्षेत्रों के लिये जोखिम उत्पन्न करने वाली प्राकृतिक आपदाओं के प्रकार हैं। चक्रवातों के प्रभाव को कम करने और तटीय समुदायों की सुरक्षा हेतु प्रभावी आपदा तैयारी, पूर्व चेतावनी प्रणाली और शमन उपाय करना आवश्यक है।
ब्रिटिश ईस्ट इंडिया कंपनी के विशिष्ट संदर्भ में, 18वीं शताब्दी के भारत के राजनीतिक परिदृश्य को आकार देने में कर्नाटक युद्धों की भूमिका पर चर्चा कीजिये। (150 शब्द)
उत्तर :
हल करने का दृष्टिकोण:
कर्नाटक युद्धों की व्याख्या करते हुए अपने उत्तर की शुरुआत कीजिये।
संक्षेप में तीन कर्नाटक युद्धों का वर्णन करने के साथ बताइए कि उन्होंने किस प्रकार उस समय की राजनीति को आकार दिया था।
तदनुसार निष्कर्ष दीजिये।
परिचय:
दक्षिण भारत में 18वीं शताब्दी में हुए कर्नाटक युद्धों का इस क्षेत्र के राजनीतिक परिदृश्य पर महत्त्वपूर्ण प्रभाव पड़ा था। ये युद्ध मुख्य रूप से ब्रिटिश ईस्ट इंडिया कंपनी, फ्रेंच ईस्ट इंडिया कंपनी और आर्कोट के नवाब तथा मराठों सहित विभिन्न स्थानीय शक्तियों के बीच लड़े गए सैन्य संघर्षों की एक श्रृंखला थे।
मुख्य भाग:
प्रथम कर्नाटक युद्ध (1746-1748):
यह उत्तराधिकार के ऑस्ट्रियाई युद्ध के कारण यूरोप में होने वाले एंग्लो-फ्राँसीसी युद्ध का विस्तार था।
यह युद्ध फ्रेंच ईस्ट इंडिया कंपनी और ब्रिटिश ईस्ट इंडिया कंपनी के बीच हुआ था।
यह ऐक्स-ला-चैपल की संधि पर हस्ताक्षर के साथ समाप्त हुआ था।
दूसरा कर्नाटक युद्ध (1749-1754):
हैदराबाद के निज़ाम और कर्नाटक के नवाब के पदों के लिये विभिन्न दावेदारों के बीच यह युद्ध हुआ था; प्रत्येक दावेदार को ब्रिटिश या फ्राँस द्वारा समर्थन दिया जा रहा था।
पांडिचेरी की संधि के साथ यह युद्ध समाप्त हुआ था जिसने फ्राँसीसी की क्षेत्रीय महत्त्वाकांक्षाओं को सीमित कर दिया था।
तीसरा कर्नाटक युद्ध (1757-1763):
काउंट डी लाली और सर आयर कूट के नेतृत्व में क्रमशः फ्रेंच और ब्रिटिशों के बीच यह युद्ध हुआ था।
इसमें ब्रिटिश विजयी हुए जिसकी परिणति भारत से फ्राँसीसियों की वापसी और ब्रिटिश प्रभुत्व में वृद्धि के रूप में हुई थी।
वर्ष 1763 की पेरिस संधि द्वारा यह युद्ध औपचारिक रूप से समाप्त हुआ था।
कर्नाटक युद्धों ने 18वीं सदी के भारत के राजनीतिक परिदृश्य को किस प्रकार आकार दिया?
इन युद्धों के बाद, ब्रिटिश ईस्ट इंडिया कंपनी प्रमुख क्षेत्रों और व्यापार मार्गों पर नियंत्रण प्राप्त करने के बाद भारत में प्रमुख यूरोपीय शक्ति के रूप में उभरी।
तीसरे कर्नाटक युद्ध से फ्राँसीसी ईस्ट इंडिया कंपनी कमज़ोर हुई जिससे इसके प्रभाव में गिरावट आने के साथ कुछ क्षेत्रों में इसका प्रभाव समाप्त हो गया।
कर्नाटक, मैसूर और हैदराबाद जैसे भारतीय राज्य यूरोपीय शक्ति संघर्ष में उलझ गए। जिससे उनके संसाधनों और सेना पर विपरीत प्रभाव पड़ने के साथ उनकी राजनीतिक स्थिरता कमज़ोर हुई।
कर्नाटक युद्धों में ब्रिटिश जीत से भारत में इसके प्रभुत्व का मार्ग प्रशस्त हुआ था।
मराठा साम्राज्य ने कर्नाटक युद्धों में महत्त्वपूर्ण भूमिका निभाई थी। इन युद्धों ने उन्हें अपने पारंपरिक क्षेत्रों से परे अपना प्रभाव बढ़ाने में मदद की थी।
निष्कर्ष:
कर्नाटक युद्धों ने राजनीतिक परिदृश्य को नया रूप दिया था जिसमें ब्रिटिश प्रमुख यूरोपीय शक्ति के रूप में उभरे तथा इससे भविष्य के औपनिवेशिक शासन के लिये आधार तैयार हुआ था। इसमें फ्राँसीसियों को असफलताओं का सामना करना पड़ा और भारतीय शक्तियाँ भी कमजोर हुई थीं इससे अंततः भारत में ब्रिटिश औपनिवेशिक शासन का मार्ग प्रशस्त हुआ था।
भारतीय स्वतंत्रता संग्राम के प्रति तिलक और महात्मा गांधी के दृष्टिकोण में समानताओं और भिन्नताओं पर चर्चा कीजिये। (250 शब्द)
उत्तर :
हल करने का दृष्टिकोण:
तिलक और गांधी के दृष्टिकोण को संक्षेप में समझाइए।
दोनों नेताओं के दृष्टिकोण में समानताओं और भिन्नताओं पर प्रकाश डालिये।
उचित निष्कर्ष दीजिये।
परिचय:
तिलक और गांधी भारतीय स्वतंत्रता संग्राम के दो महत्त्वपूर्ण नेता थे जिन्होंने ब्रिटिश औपनिवेशिक शासन से भारत को स्वतंत्रता दिलाने में महत्त्वपूर्ण योगदान दिया था। इनके दृष्टिकोण में समानताएँ होने के साथ इनके तरीकों और विचारधाराओं में भिन्नताएँ भी थीं।
मुख्य भाग:
समानताएँ:
तिलक और गांधी दोनों ही स्व-शासन के महत्त्व को समझने के साथ भारत को ब्रिटिश उपनिवेशवाद से मुक्त कराने में विश्वास करते थे।
दोनों नेता स्वतंत्रता प्राप्त करने के लिये जन आंदोलनों की शक्ति में विश्वास करते थे। उन्होंने स्वतंत्रता संघर्ष में लोगों की भागीदारी को प्रोत्साहित किया था।
तिलक और गांधी दोनों ही ब्रिटिश औपनिवेशिक सरकार के विरोध के साधन के रूप में असहयोग और सविनय अवज्ञा के उपयोग में विश्वास करते थे।
वे दोनों भारतीय संस्कृति और विरासत के महत्त्व में विश्वास करने के साथ इसे संरक्षित करने एवं बढ़ावा देने की आवश्यकता पर बल देते थे।
भिन्नताएँ:
स्वतंत्रता प्राप्त करने के लिये यदि आवश्यक हो तो हिंसक साधनों के उपयोग में तिलक का विश्वास था। उनका मानना था कि स्वतंत्रता के लक्ष्य को प्राप्त करने में बल का उपयोग उचित है। दूसरी ओर गांधी, अहिंसा में अधिक विश्वास रखते थे और विरोध तथा प्रतिरोध हेतु अहिंसक साधनों की वकालत करते थे।
तिलक, कट्टर राष्ट्रवादी थे जो हिंदू धर्म और संस्कृति की प्रधानता में विश्वास करते थे। दूसरी ओर गांधी समग्र राष्ट्रवाद के विचार में विश्वास करते थे, जिसमें भारत के सभी समुदाय शामिल थे।
स्वतंत्रता संग्राम के संदर्भ में तिलक का दृष्टिकोण राजनीतिक सुधार पर अधिक केंद्रित था, जबकि गांधी का दृष्टिकोण अधिक समग्र था जिसमें सामाजिक, आर्थिक और सांस्कृतिक सुधार शामिल थे।
तिलक शिक्षा के महत्त्व में विश्वास करते थे और जनता के बीच शिक्षा के प्रसार की वकालत करते थे। दूसरी ओर गांधी, सभी के लिये साक्षरता और बुनियादी शिक्षा के महत्त्व में विश्वास करने के साथ कताई और बुनाई जैसे व्यवहारिक कौशल की आवश्यकता पर भी बल देते थे।
निष्कर्ष:
बाल गंगाधर तिलक और महात्मा गांधी का ब्रिटिश शासन से भारत को स्वतंत्रता दिलाने का साझा लक्ष्य था लेकिन उनके दृष्टिकोण अलग थे। तिलक, उग्रवादी राष्ट्रवाद के पक्षधर थे लेकिन गांधी ने अहिंसक प्रतिरोध को प्राथमिकता देते हुए स्वतंत्रता की अधिक व्यापक धारणा पर बल दिया था। दोनों ही नेताओं ने भारतीय लोगों को संगठित करने में महत्त्वपूर्ण भूमिका निभाने के साथ अंततः भारत को आजादी दिलाने में काफी योगदान दिया था।
भारतीय समाज और संस्कृति पर भक्ति आंदोलन के प्रभाव की चर्चा कीजिये। (150 शब्द)
उत्तर :
हल करने का दृष्टिकोण:
भक्ति आंदोलन का संक्षिप्त परिचय देते हुए अपने उत्तर की शुरुआत कीजिये।
भक्ति आंदोलन के प्रभावों की विवेचना कीजिये।
तदनुसार निष्कर्ष दीजिये।

परिचय:
भक्ति आंदोलन एक धार्मिक और सामाजिक सुधार आंदोलन था। भक्ति की उत्पत्ति को वेदों में देखा जा सकता है लेकिन इसका वास्तविक विकास 7वीं ईस्वी के बाद हुआ था। इसकी शुरुआत दक्षिण भारत में शैव नयनारों और वैष्णव अलवारों द्वारा की गई थी, जिसका बाद में सभी क्षेत्रों में विस्तार हुआ था। इसका भारतीय समाज और संस्कृति पर महत्त्वपूर्ण प्रभाव पड़ा था।
मुख्य भाग: 
भारतीय समाज और संस्कृति पर भक्ति आंदोलन का प्रभाव 
सामाजिक-सांस्कृतिक प्रभाव: 
भक्ति आंदोलन ने जाति व्यवस्था को चुनौती दी और सामाजिक समानता को बढ़ावा दिया।
इसके तहत हिंदू धर्म की पारंपरिक कर्मकांड प्रथाओं के इतर भगवान की भक्ति के महत्त्व पर जोर दिया गया था।
इसमें मध्यस्थ की आवश्यकता के बिना भगवान के साथ लोगों के प्रत्यक्ष जुड़ाव को प्रोत्साहित किया गया था।
भक्ति संतों ने अपने संदेश को संप्रेषित करने के लिये स्थानीय भाषाओं का उपयोग किया, जिससे क्षेत्रीय भाषाओं के प्रसार में मदद मिली थी।
भक्ति आंदोलन ने जाति, लिंग और धार्मिक सीमाओं को तोड़ते हुए लोगों में अपनेपन की भावना विकसित की थी।
राजनीतिक प्रभाव:
भक्ति संतों ने शासक वर्ग की अन्यायपूर्ण प्रथाओं की आलोचना की थी, जिससे लोगों के मन में इनके प्रति प्रतिरोध की भावना विकसित हुई।
भक्ति आंदोलन ने भक्ति संतों के विचारों को आकार देने में मदद की, जिन्होंने क्षेत्रीय भाषाओं और साहित्य के विकास में योगदान दिया था। 
आर्थिक प्रभाव: 
भक्ति आंदोलन ने उन लोगों के लिये आजीविका का एक वैकल्पिक स्रोत प्रदान किया जो जीविकोपार्जन की पारंपरिक व्यवस्था के अनुकूल नहीं थे।
भक्ति संत स्थानीय कला और शिल्प के संरक्षक थे, जिससे क्षेत्रीय कला और हस्तशिल्प को बढ़ावा देने में मदद मिली थी।
धार्मिक प्रभाव: 
भक्ति आंदोलन से हिंदू धर्म के तहत नए संप्रदायों और उप-संप्रदायों का उदय हुआ, जिससे एक विविध और बहुलवादी धार्मिक संस्कृति का विकास हुआ था।
इससे गुरु के विचार और गुरु-शिष्य परंपरा के पुनरुद्धार में मदद मिली थी।
भक्ति संतों ने क्षेत्रीय धार्मिक प्रथाओं और अनुष्ठानों के विकास में योगदान दिया था।
निष्कर्ष: 
भक्ति आंदोलन का भारतीय समाज और संस्कृति पर दूरगामी प्रभाव पड़ा था। इसने भारत के सामाजिक-सांस्कृतिक, राजनीतिक, आर्थिक और धार्मिक परिदृश्य को आकार देने में मदद की थी। यह आंदोलन आज भी भारत और विश्व के लोगों को प्रेरित करता है।
प्रथम विश्व युद्ध के बाद की विश्व व्यवस्था को आकार देने में वर्साय की संधि का क्या महत्त्व था? (150 शब्द)
उत्तर :
हल करने का दृष्टिकोण:
वर्साय की संधि के बारे में संक्षिप्त परिचय देते हुए अपने उत्तर की शुरुआत कीजिये।
वर्साय की संधि के महत्त्व की चर्चा कीजिये।
तदनुसार निष्कर्ष दीजिये।

परिचय:
वर्ष 1919 में हस्ताक्षरित वर्साय की संधि, विश्व इतिहास की एक महत्त्वपूर्ण घटना थी जिसने प्रथम विश्व युद्ध के बाद की विश्व व्यवस्था को आकार दिया था।
यह वुडरो विल्सन के 14 सूत्रीय भाषण (1918) के सिद्धांतों पर आधारित थी, जिसमें पूरी तरह से निरस्त्रीकरण के द्वारा स्वशासन, अंतर्राष्ट्रीय शांति और सुरक्षा स्थापित करने पर बल दिया गया था।

मुख्य भाग:
इस संधि का महत्त्व:
यूरोप के मानचित्र का पुनर्निर्धारण:
इस संधि द्वारा यूरोप के मानचित्र का पुनर्निर्धारण करते हुए कुछ नए राज्यों का निर्माण किया गया और कुछ अन्य के क्षेत्रों का विस्तार किया गया।
इसके तहत जर्मनी को अपने क्षेत्र को बेल्जियम, चेकोस्लोवाकिया और पोलैंड को सौंपने तथा अल्सेस और लॉरेन क्षेत्रों को फ्राँस को वापस करने के लिये मजबूर किया गया था।
राष्ट्र संघ (League of Nations) का गठन:
इस संधि द्वारा सामूहिक सुरक्षा और निरस्त्रीकरण के माध्यम से भविष्य के युद्धों को रोकने के उद्देश्य से एक अंतर्राष्ट्रीय संगठन के रूप में राष्ट्र संघ का गठन किया गया था।
जर्मनी पर कठोर शर्तों को आरोपित करना:
इस संधि द्वारा जर्मनी पर कठोर शर्तों को लागू किया था। जिसमें जर्मनी को युद्ध की पूरी जिम्मेदारी लेने, इससे हुई क्षति की भरपाई करने और अपनी सैन्य एवं आर्थिक शक्ति पर प्रतिबंध लगाने के लिये मजबूर किया गया था।
इसमें युद्ध अपराधों के लिये जर्मनी के शासक कैसर विल्हेम-II पर मुकदमा चलाने के लिये कहा गया था।
इसके साथ-साथ इसमें "युद्ध अपराधबोध अनुच्छेद" शामिल किया गया था, जिसमें जर्मनी को युद्ध शुरू करने के लिये पूरी तरह से जिम्मेदार ठहराया गया था और उससे मित्र देशों को युद्ध के नुकसान की क्षतिपूर्ति करने के लिये कहा गया था।
राष्ट्रवाद का उदय:
इस संधि से न केवल नवगठित राज्यों के बीच राष्ट्रवाद और गौरव की भावना विकसित हुई थी बल्कि पराजित शक्तियों के बीच आक्रोश और बदला लेने की इच्छा भी उत्पन्न हुई।
इससे जर्मन लोगों में उत्पन्न होने वाले आक्रोश से एडॉल्फ हिटलर और नाजी पार्टी के उदय हेतु आधार तैयार हुआ था।
असैन्यीकरण (Demilitarization):
जर्मनी की सैन्य क्षमता को कमजोर करने के लिये उसे अपने सशस्त्र बलों को व्यापक स्तर पर कम करने के लिये मजबूर किया गया था।
निष्कर्ष::
कुल मिलाकर, प्रथम विश्व युद्ध के बाद की विश्व व्यवस्था को आकार देने में वर्साय की संधि का महत्त्वपूर्ण योगदान था। यह संधि क्षमा, करुणा एवं देशों के बीच संबंधों की बहाली तथा दीर्घकालीन स्तर पर शांति सुनिश्चित करने की इच्छा के इतर भय एवं क्रोध पर आधारित थी। वर्साय की संधि के परिणामस्वरूप यूरोप में उदित होने वाले क्रांतिकारी राष्ट्रवाद की परिणति द्वितीय विश्व युद्ध के रूप में हुई।
भारतीय स्वतंत्रता संग्राम में महात्मा गांधी के योगदान को बताते हुए चर्चा कीजिये कि उनकी विचारधाराओं और रणनीतियों ने भारत के स्वतंत्रता संग्राम को किस प्रकार आकार दिया था? (250 शब्द)
उत्तर :
हल करने का दृष्टिकोण:
स्वतंत्रता संग्राम में महात्मा गांधी की भूमिका का संक्षिप्त परिचय देते हुए अपना उत्तर प्रारंभ कीजिये।
चर्चा कीजिये कि उनकी विचारधाराओं और रणनीतियों ने भारत के स्वतंत्रता संग्राम को किस प्रकार आकार दिया था।
तदनुसार निष्कर्ष दीजिये।
परिचय:
महात्मा गांधी ने ब्रिटिश औपनिवेशिक शासन के विरुद्ध भारतीय स्वतंत्रता आंदोलन में महत्त्वपूर्ण भूमिका निभाई थी। वह 1920 के दशक में भारतीय राष्ट्रीय कॉन्ग्रेस में एक प्रमुख व्यक्ति के रूप में उभरे और अहिंसक सविनय अवज्ञा के अपने सिद्धांतों के लिये जाने गए।
गांधी ने वर्ष 1930 में नमक मार्च सहित कई सफल अभियानों का नेतृत्व किया था, जिसमें उन्होंने और उनके अनुयायियों ने नमक उत्पादन पर ब्रिटिश एकाधिकार का विरोध करने के लिये अरब सागर तक मार्च किया था। इस अभियान के परिणामस्वरूप भारतीय नमक अधिनियम को निरस्त कर दिया गया और ब्रिटिश सरकार ने इस संदर्भ में अधिक स्वायत्तता की भारतीय मांगों को मान लिया।
मुख्य भाग:
भारत के स्वतंत्रता संग्राम को आकार देने वाली इनकी विचारधाराएँ और रणनीतियाँ:
अहिंसा:
गांधी का अहिंसा का दर्शन उनकी राजनीतिक और सामाजिक मान्यताओं के मूल में था। उनका मानना था कि हिंसा केवल अधिक हिंसा को जन्म देती है और अहिंसक प्रतिरोध समाज में बदलाव लाने का एक अधिक प्रभावी तरीका है।
गांधी के अहिंसक दृष्टिकोण ने विश्व भर में कई अन्य नागरिक अधिकारों और मुक्ति आंदोलनों को प्रभावित किया है।
सत्याग्रह:
सत्याग्रह (जिसका अर्थ है "सत्य पर टिके रहना") अहिंसक प्रतिरोध का एक तरीका था जिसे गांधी ने विकसित किया था जिसका भारत के स्वतंत्रता संग्राम में बड़े पैमाने पर उपयोग किया गया था।
इसमें अन्यायपूर्ण कानूनों और दमनकारी नीतियों को चुनौती देने के लिये सविनय अवज्ञा, हड़ताल, बहिष्कार और अन्य अहिंसक साधनों का उपयोग किया जाना शामिल था।
सत्याग्रह का उद्देश्य उत्पीड़नकर्त्ताओं के ह्रदय को परिवर्तित करना था और बल या जबरदस्ती के बजाय अंतरात्मा से संघर्ष करना था।
असहयोग:
असहयोग एक अन्य रणनीति थी जिसका उपयोग गांधी भारत में ब्रिटिश सत्ता को चुनौती देने के लिये करते थे। उन्होंने भारतीयों से ब्रिटिश वस्तुओं, संस्थानों और कानूनों का बहिष्कार करने और करों का भुगतान न करने या ब्रिटिश द्वारा संचालित चुनावों में भाग न लेने का आह्वान किया था। असहयोग आंदोलन का उद्देश्य भारतीय स्वतंत्रता हेतु ब्रिटिशों पर दबाव बनाना था।
सविनय अवज्ञा:
सविनय अवज्ञा अहिंसक प्रतिरोध का एक रूप था जिसमें अन्यायपूर्ण कानूनों या विनियमों को तोड़ना और उन कार्यों के परिणामों को स्वीकार करना शामिल था।
गांधी ने वर्ष 1930 में नमक मार्च का नेतृत्त्व किया था, जिसमें उन्होंने और हज़ारों अनुयायियों ने ब्रिटिश नमक कानूनों की अवहेलना के क्रम में अपना नमक बनाने के लिये अरब सागर तक मार्च किया था।
गांधी की रणनीति में सविनय अवज्ञा एक शक्तिशाली उपकरण था और इसने स्वतंत्रता आंदोलन हेतु जन समर्थन जुटाने में सहायता की थी।
निष्कर्ष:
भारतीय स्वतंत्रता संग्राम में महात्मा गांधी का योगदान अतुलनीय था। अहिंसा और सविनय अवज्ञा के उनके दर्शन तथा असहयोग एवं सविनय अवज्ञा की उनकी रणनीति और उनके नेतृत्त्व ने भारतीय जनता को एकजुट करने के साथ ब्रिटिशों को भारतीयों की मांगों को मानने के लिये मजबूर किया था। गांधी की विरासत आज भी विश्व भर के लोगों को न्याय और स्वतंत्रता के लिये लड़ने हेतु प्रेरित करती है।
हिमालयी राज्यों में भू-धँसाव और भूस्खलन की हालिया घटनाओं के संदर्भ में बताइये कि ऐसी घटनाओं के घटित होने में विकासात्मक गतिविधियों की क्या भूमिका है? (150 शब्द)
उत्तर :
हल करने का दृष्टिकोण:
भूस्खलन और भू-धँसाव का संक्षिप्त परिचय देते हुए अपने उत्तर की शुरुआत कीजिये।
भूस्खलन की घटना में विकासात्मक गतिविधियों की भूमिका पर चर्चा कीजिये।
भूस्खलन के लिये उत्तरदायी अन्य कारणों पर चर्चा कीजिये।
उचित निष्कर्ष दीजिये।
परिचय:
भूस्खलन का अभिप्राय चट्टान के ढेर या मलबे का ढलान से नीचे की ओर विस्थापित होना है जबकि भूमि अवतलन का तात्पर्य पृथ्वी की सतह का धँसाव होना है।
भारतीय अंतरिक्ष अनुसंधान संगठन (ISRO) द्वारा प्रकाशित 'लैंडस्लाइड एटलस ऑफ इंडिया' के अनुसार, हिमालयी क्षेत्र में भारत की 66% भूस्खलन घटनाएँ होती हैं। उत्तराखंड में जोशीमठ का अवतलन होना, भू-धँसाव की हाल की प्रमुख घटना है।
मुख्य भाग:
भूस्खलन और भू-धँसाव में विकासात्मक गतिविधियों की भूमिका:
शहरीकरण:
हिमालयी क्षेत्र की विकासात्मक गतिविधियों से भूमि अवतलन और भूस्खलन को बढ़ावा मिल सकता है।
उदाहरण के लिये गगनचुंबी इमारतों के निर्माण से, मृदा धँसाव हो सकता है।
जोशीमठ के भूमि धँसाव में अन्य कारकों के साथ-साथ तेजी से हो रहा शहरीकरण एक महत्त्वपूर्ण कारक रहा है।
जलवायु परिवर्तन:
मानवजनित गतिविधियों से होने वाला जलवायु परिवर्तन भी हिमालयी क्षेत्र में भूस्खलन और भूमि धँसाव की घटना का प्रमुख कारक है।
पिघलते ग्लेशियर, अनियमित वर्षा प्रतिरूप और बढ़ते तापमान से मृदा अस्थिर हो सकती है जिससे भूस्खलन और भूमि धँसाव का जोखिम बढ़ सकता है।
भूमि का अनुचित उपयोग:
अनुचित भूमि उपयोग जैसे कि अनियमित विनिर्माण से भूस्खलन और भूमि धँसाव को बढ़ावा मिल सकता है।
उदाहरण के लिये पारिस्थितिकी रूप से संवेदनशील क्षेत्र में अनियमित विनिर्माण और अतिक्रमण को केदारनाथ आपदा के प्रमुख कारकों में से एक के रूप में पहचाना गया है।
खनन:
खनन गतिविधियाँ से मृदा संरचना कमजोर हो सकती है जिससे भूमि धँसाव और भूस्खलन को बढ़ावा मिल सकता है।
निर्वनीकरण:
विकासात्मक गतिविधियों जैसे बाँधों, सड़कों और इमारतों के निर्माण हेतु वनों की कटाई करने के कारण मृदा अस्थिर होने से भूस्खलन के जोखिम में वृद्धि हो सकती है।
उदाहरण के लिये उत्तराखंड में श्रीनगर हाइड्रोइलेक्ट्रिक पावर प्रोजेक्ट के निर्माण में व्यापक स्तर पर वनों की कटाई की गई थी, जो इस राज्य में वर्ष 2013 में आई बाढ़ में योगदान देने वाले प्रमुख कारकों में से एक था।
अन्य कारण:
भारी वर्षा, बर्फबारी और ज्वालामुखी विस्फोट आदि जैसे प्राकृतिक कारणों से भी भूस्खलन हो सकता है।
भूस्खलन के मलबे वाले पुराने क्षेत्र भूमि धँसाव हेतु अधिक प्रवण होते हैं। जोशीमठ में होने वाले भूमि धँसाव के संदर्भ में यह प्रमुख कारकों में से एक था।
निष्कर्ष:
सतत विकास प्रथाओं को अपनाने के साथ यह सुनिश्चित करना आवश्यक है कि प्राकृतिक आपदाओं के जोखिम को कम करने वाली पर्यावरणीय अनुकूल विकासात्मक गतिविधियों पर बल दिया जाए। इसमें वनीकरण, खनन गतिविधियों का उचित नियमन और पर्यावरण अनुकूल शहरी नियोजन जैसी प्रथाओं को बढ़ावा देने जैसे उपाय शामिल हो सकते हैं।
इसके अतिरिक्त प्राकृतिक आपदाओं के प्रभाव को कम करने के लिये पूर्व चेतावनी प्रणाली एवं आपदा पूर्व तैयारी योजना पर बल देने के साथ समुदाय आधारित आपदा प्रबंधन पहलों को लागू किया जाना चाहिये।
सिंधु घाटी सभ्यता के पतन के प्रमुख कारण क्या थे? (150 शब्द)
उत्तर :
हल करने का दृष्टिकोण:
सिंधु घाटी सभ्यता का संक्षिप्त परिचय देते हुए अपने उत्तर की शुरुआत कीजिये।
सिंधु घाटी सभ्यता के पतन के कारणों की विवेचना कीजिये।
तदनुसार निष्कर्ष दीजिये।
परिचय:
सिंधु घाटी सभ्यता (IVC) सबसे शुरुआती और सबसे उन्नत सभ्यताओं में से एक थी। यह लगभग 2600 ईसा पूर्व से 1900 ईसा पूर्व में आधुनिक पाकिस्तान और उत्तर-पश्चिम भारत के क्षेत्र में विस्तृत थी। आगे चलकर इस सभ्यता का पतन हो गया था।
मुख्य भाग:
सिंधु घाटी सभ्यता के पतन के कारक:
पर्यावरणीय कारक:
सिंधु घाटी सभ्यता सिंधु नदी के उपजाऊ क्षेत्र में फली-फूली थी। हालाँकि जलवायु परिवर्तन और प्राकृतिक आपदाओं की इसके पतन में महत्त्वपूर्ण भूमिका थी।
उदाहरण के लिये संभावित रूप से लंबे समय तक सूखे की अवधि यहाँ पर जल और भोजन सहित प्राकृतिक संसाधनों की कमी का कारण बनी होगी।
इसी तरह से भूकंप और बाढ़ से बुनियादी ढाँचे को नुकसान पहुँचने के साथ व्यापार नेटवर्क भी बाधित हुआ होगा।
इसके अलावा सिंधु नदी के मार्ग में परिवर्तन से मोहनजोदड़ो जैसे कुछ शहरों का पतन हुआ होगा।
इसके अलावा सरस्वती नदी के सूखने (जो सिंधु घाटी सभ्यता के लिये जल के मुख्य स्रोतों में से एक थी) से इस सभ्यता का पतन हुआ होगा।
जल संसाधनों की कमी से कृषि (अर्थव्यवस्था का आधार) प्रभावित हुई होगी।
आर्थिक कारक:
सिंधु घाटी सभ्यता सुविकसित व्यापार और वाणिज्य प्रणाली वाली थी जिसमें समकालीन अन्य सभ्यताओं के साथ लंबी दूरी का व्यापार होता था।
हालाँकि आर्थिक कारक जैसे कि एक ही फसल पर अत्यधिक निर्भरता, व्यापार नेटवर्क में गिरावट और नए व्यापारिक मार्गों के उद्भव ने इस सभ्यता की आर्थिक स्थिरता को प्रभावित किया होगा।
इसके अलावा मृदा क्षरण या पर्यावरणीय कारकों से कृषि उत्पादकता में गिरावट से खादान्न की कमी होने के साथ आर्थिक गिरावट हुई होगी।
उदाहरण के लिये सिंधु घाटी सभ्यता और मेसोपोटामिया के बीच व्यापारिक नेटवर्क की गिरावट (जो इसके प्रमुख व्यापारिक भागीदारों में से एक था) ने इसके पतन में योगदान दिया होगा।
व्यापारिक नेटवर्क के पतन के कारण स्पष्ट नहीं हैं लेकिन ये राजनीतिक या आर्थिक कारकों से संबंधित हो सकते हैं।
सामाजिक कारक:
सिंधु घाटी सभ्यता की पदानुक्रमिक सामाजिक संरचना थी। हालाँकि यह प्रणाली समय के साथ कम प्रभावी हुई होगी। परिष्कृत जल निकासी और सीवेज प्रणाली के साथ, सिंधु घाटी सभ्यता के शहर अत्यधिक योजनाबद्ध और संगठित थे।
हालांकि इस सभ्यता के अंत में बुनियादी ढाँचा का पतन होना शुरू हो गया था। ऐसा संसाधनों एवं जनशक्ति या प्रभावी नेतृत्व की कमी के कारण हुआ होगा।
निष्कर्ष:
सिंधु घाटी सभ्यता का पतन संभवतः पर्यावरणीय, भौगोलिक, आर्थिक और सामाजिक कारकों से हुआ था। नदियों का सूखना, प्राकृतिक आपदाएँ, व्यापार नेटवर्क में गिरावट और सामाजिक एवं आर्थिक बुनियादी ढाँचे की गिरावट ने इस सभ्यता के पतन में भूमिका निभाई थी।
हालाँकि अभी भी IVC के पतन के बारे में बहुत कुछ अज्ञात है लेकिन इसके पतन का अध्ययन करने से सभ्यताओं के उत्थान और पतन में योगदान करने वाले कारकों के संबंध में बहुमूल्य अंतर्दृष्टि मिल सकती है।